Ei-ei, me ei ole hakanud astroloogiahuvilisteks. Me vaatasime neid sünnikuupäevi lugedes Malcolm Gladwelli  populaarteaduslikku raamatut  Outliers: The Story of Success. Raamat kirjutab muuhulgas  teadusartiklitest, mis pakuvad ühe võimaliku selgituse sellele, miks meie edukad suusatajad on sündinud enamjaolt aasta alguses. Nimelt, sünnikuupäeva olulisus võib tuleneda  võistlusmäärustest, mis ütlevad, et vanusegruppi kuuluvust arvestatakse kalendriaasta järgi. Vanusegrupid ei tundu olümpiamängudele mõeldes olulised, küll aga on tähtsad laste ja noorte võistlustel. Veebruaris sündinud noor suusataja on peaaegu aasta vanem kui detsembris sündinud konkurent. See tähendab, et ta on natuke suurem ja tugevam, natuke treenitum ja võib-olla natuke täiskasvanum. See tähendab, et ta võidab võistlusi sagedamini, mis viib selleni, et ta saab paremad tingimused ja treenerid ja on motiveeritum. Järgmisel aastal palju treenitum ja jätkuvalt suurem ja tugevam. Ja võidab veelgi sagedamini. Jõudes täiskasvanuteklassi on ta parem sportlane ja pääseb võib-olla koondisessegi.1